EU antoi 30. maaliskuuta 2020 asetuksen (EU) 2020/459 lähtö- ja saapumisaikoja koskevan asetuksen (ETY) N:o 95/93 muuttamisesta, jotta lentoyhtiöille myönnetään poikkeus ns. ”käytä tai menetä” ‑sääntöön. Lähtö- ja saapumisaikoja koskevan asetuksen 8 artiklan 2 kohdan mukaan, luettuna yhdessä sen 10 artiklan 2 kohdan kanssa, lentoliikenteen harjoittajan on käytettävä vähintään 80 prosenttia sille jaettujen lähtö- ja saapumisaikojen sarjasta tai se voi menettää aiemmin saavuttamansa oikeudet näihin aikoihin. Muutoksen nojalla tällaisesta käyttövaatimuksesta luovutaan osalla talvikautta 2019/2020 ja kesäkautta 2020, joka jatkuu 24. lokakuuta 2020 saakka. Muutoksella pyritään suojaamaan lentoliikenteen harjoittajien taloudellinen vakaus ja välttämään sellaisten tyhjien tai lähes tyhjien lentojen negatiiviset ympäristövaikutukset, jotka toteutetaan pelkästään niihin liittyvien lähtö- ja saapumisaikojen säilyttämiseksi. Komissiolla on muutoksen nojalla mahdollisuus pidentää yhdellä tai useammalla delegoidulla säädöksellä poikkeuksen voimassaoloaikaa 2. huhtikuuta 2021 saakka.

Covid-19-pandemia on vaikuttanut vuoden 2020 alusta lähtien erittäin kielteisesti lentoliikenteeseen Euroopassa ja koko maailmassa. Kansainvälinen ilmakuljetusliitto IATA ilmoitti kesäkuussa 2020 odottavansa, että lentoyhtiöiden nettotappio on vuonna 2020 ennennäkemättömät 83,4 miljardia dollaria (3,2 prosentin nettokate). EU:n jäsenvaltioiden ja kolmansien maiden pandemian vuoksi käyttöön ottamat terveyden suojelemista koskevat rajoitukset ja matkustusrajoitukset ovat heikentäneet merkittävästi kuluttajien luottamusta ja kysyntää, minkä johdosta lentoliikenne on vähentynyt ennätyksellisesti ja pysyvästi Euroopan unionissa. Euroopan ilmatilassa liikennöityjen lentojen määrä vähentyi maalis–huhtikuussa 2020 jopa 90 prosenttia vuoden 2019 vastaavaan ajanjaksoon verrattuna. Matkustajien määrä oli Euroopan lentoasemilla vielä 1. maaliskuuta yli 5 miljoonaa mutta 31. maaliskuuta vain 174 000 (97,1 prosenttia vähemmän kuin samana päivänä vuonna 2019). Matkustajia oli 26. heinäkuuta 2020 72 prosenttia vähemmän kuin samana päivänä vuonna 2019 .

Kuva 1.4

Lähde: Komission lentoliikenteen harjoittajilta keräämät tiedot

b.Lentoliikenteen vähentyminen johtuu covid-19:n puhkeamisesta

Covid-19 on levinnyt ympäri maailmaa, ja tapauksia esiintyy viidellä mantereella. Vaikka WHO ja Euroopan tautienehkäisy- ja ‑valvontakeskus (ECDC) eivät yleensä pidä matkustusrajoituksia tehokkaimpana keinona torjua pandemiaa, WHO on ilmoittanut yhdessä Kansainvälisen siviili-ilmailujärjestön (ICAO) ja ECDC:n kanssa, että lyhytaikaiset matkustusrajoitukset voivat vaikuttaa taudin puhkeamisen hillitsemiseen. Monet maat reagoivat covid-19:n puhkeamiseen ottamalla käyttöön lentokieltoja ja matkustusrajoituksia, joista osa on edelleen voimassa. Tämä on vaikuttanut merkittävästi kansainväliseen lentoliikenteeseen, koska rajoitukset, joiden perusteella ainoastaan ”välttämätön matkustaminen” sallitaan, laskevat kysynnän tasolle, jolla suurinta osaa reiteistä ei voida enää liikennöidä kaupallisesti.

Jäsenvaltiot ovat perustelleet EU:n sisäisiä lentokieltoja toimenpiteenä, jolla hillitään covid-19:n leviämistä. Perusteluina ovat myös huolenaiheet siitä, että joidenkin maiden toteuttamat toimenpiteet eivät ole osoittautuneet riittävän tehokkaiksi, ja tähän on käytetty WHO:n ja ECDC:n tilastotietoja uusien tapausten määrästä. Matkustus- ja lentokieltojen laajuus vaihteli. Komissio esitteli rahtiliikennepalvelujen jatkuvan toiminnan edistämiseksi ohjeet lentorahtiliikenteen helpottamiseksi covid-19-pandemian aikana. Jäsenvaltioiden välisten lentokieltojen huippuajankohta oli 20.–26. maaliskuuta 2020, jolloin 20 jäsenvaltiota otti käyttöön lentokieltoja. Määrä on sen jälkeen vähentynyt hitaasti: 31. maaliskuuta 16 jäsenvaltiota ja 6. huhtikuuta 14 jäsenvaltiota otti käyttöön lentokieltoja. Heinäkuun 7. päivästä lähtien seitsemällä jäsenvaltiolla oli käytössä lentokieltoja tiettyihin maihin, joissa covid-19-tapausten määrä on korkeampi.

Komissio antoi EU:n ulkopuolisten lentojen osalta 16. maaliskuuta 2020 tiedonannon, jossa se suositteli kolmansista maista EU+-alueelle suuntautuvaa muuta kuin välttämätöntä matkustamista koskevan väliaikaisen rajoituksen asettamista yhden kuukauden ajaksi. EU:n valtion- tai hallitusten päämiehet sopivat 17. maaliskuuta 2020 muun kuin välttämättömän matkustamisen väliaikaisesta rajoittamisesta. Myös Schengenin säännöstöön osallistuvat neljä valtiota panivat sen täytäntöön. Rajoitusta on sittemmin jatkettu useita kertoja.

Sääntely-ympäristön lisäksi kuluttajien luottamus on tärkeä pandemiaan liittyvä tekijä, joka vaikuttaa liikenteen määrään ja muodostaa lentoliikenteen vähentymisen ja covid-19-pandemian puhkeamisen välisen yhteyden. Tästä tekijästä ei ole vielä paljon tietoja. Irlannin tilastokeskus teki tutkimuksen matkustajien luottamuksesta lentomatkoihin. Lähes neljä viidestä (78,0 prosenttia) vastaajasta ilmoitti pitävänsä kansainvälisen matkan tekemistä lentokoneella ”levottomuutta aiheuttavana” tai ”huomattavasti levottomuutta aiheuttavana” ajatuksena.

IATA:n säännöllisesti julkaisemat taloudelliset selvitykset kriisistä osoittavat, että varaukset vähenivät edellisvuoteen verrattuna yhä nopeammin helmikuusta 2020 lähtien suunnilleen huhtikuun puoleenväliin saakka. Varausten määrä lisääntyi sen jälkeen jonkin verran, mutta on edelleen kesäkuun 2020 lopussa 82 prosenttia alhaisempi. Uusien tapausten lisääntymisen ja varausten määrän vähentymisen välillä näyttää olevan yhteys. IATA on lisäksi tilannut säännöllisiä tutkimuksia matkustajien luottamuksesta covid-19:n puhkeamisen jälkeen. Huhtikuussa noin 60 prosenttia vastaajista ilmoitti matkustavansa todennäköisesti jälleen muutaman kuukauden kuluttua pandemian laantumisesta. Kesäkuussa tämä osuus laski 45 prosenttiin. Vastaajat ilmoittavat odottavansa kuudesta kuukaudesta vuoteen ennen kuin he jälleen matkustavat. Tästä syystä kuluttajien luottamuksen ei odoteta palautuvan tulevina kuukausina.

Edellä esitetyt seikat osoittavat, että lentoliikenteen vähentymisen ja covid-19:n puhkeamisen välillä on vahva yhteys.

c.Lentoliikenteen vähentyminen jatkuu todennäköisesti lähitulevaisuudessa

Tämänhetkisissä olosuhteissa varmoja ennusteita liikenteen määrän kehityksestä on vaikea tehdä. Eurocontrolin laatimissa skenaarioissa (jotka riippuvat joko koordinoidusta tai koordinoimattomasta lähestymistavasta) arvioidaan optimistisemman, koordinoidun lähestymistavan mukaan, että lentoliikenteen määrä nousee huhtikuun 2020 alimmasta tasosta vähitellen elokuussa 2020 50 prosentin laskuun verrattuna elokuuhun 2019 ja 15 prosentin laskuun helmikuussa 2021 verrattuna helmikuuhun 2020. IATE olettaa talousennusteessaan, että heinäkuun 30. päivästä lähtien maksetut matkustajakilometrit vähenevät hiukan yli 60 prosenttia vuonna 2020 vuoteen 2019 verrattuna, ja että covidia edeltäneeseen tasoon ei palata ennen vuotta 2024.

Lentoliikenteen määrän kehitykseen vaikuttavat tekijät ovat matkustusrajoitukset, kuluttajien varaustottumukset ja toimialalle asetetut sääntömääräiset terveyttä koskevat toimenpiteet. Nämä liittyvät läheisesti mahdollisuuteen, että taudin leviäminen voi kiihtyä uudelleen ja siihen, että rokote puuttuu toistaiseksi. Kaikkiin ennusteisiin liittyy merkittäviä epävarmuustekijöitä.

Kohdassa b kuvattujen matkustusrajoitusten osalta EU:n sisäisten lentokieltojen määrä on tällä hetkellä vähentymässä. Komissio suositteli, että Schengen-valtiot ja Schengenin säännöstöön osallistuvat valtiot poistavat sisärajojen valvonnan 15. kesäkuuta 2020 mennessä, mikä johti matkustajaliikenteen kaupallisten reittilentojen tilanteen parantumiseen (ks. kuva 1.1). Neuvoston suosituksessa suositeltiin, että 1. heinäkuuta alkaen välttämättömien matkojen sallimista alkuperäiseen luetteloon sisältyviin kolmansiin maihin ja niistä takaisin olisi tarkistettava säännöllisesti. Vaikka lentoliikenteen tilanteen odotetaan parantuvan jatkuvasti Euroopan kesäkaudella rajoitusten poistamisen takia, toinen tapausten määrän kasvu, joka on todettu Kiinan kansantasavallassa ja useissa paikoissa EU:ssa, voi johtaa lentoliikenteen vähentymiseen uudelleen. Vaikka taudin esiintymistiheyden on havaittu vähenevän yleisesti Euroopassa, yhteisötason tartuntoja on ilmoitettu useimmissa EU:n/ETA:n valtioissa, ja joissakin maissa tapaukset ovat lisääntyneet tai niissä esiintyy merkittäviä paikallisia taudinpurkauksia. On olemassa myös historiallisia ennakkotapauksia pandemioista, jotka kehittyvät useissa aalloissa. Tämä voi johtaa siihen, että kiellot otetaan uudelleen käyttöön ja lentoliikenne vähentyy.

Sidosryhmät (lentoyhtiöt, matkatoimistot, tietokonevarausjärjestelmät), joita komissio kuuli lentoliikenteen tulevasta kysynnästä ja kuluttajien luottamuksesta, totesivat, että ennusteiden tekeminen talvikauden 2020/2021 jälkeen on erittäin vaikeaa. Ennen covid-19:ää lentoyhtiöt pystyivät tarjoamaan lentoja jo seuraavalle vuodelle, mutta tällä hetkellä niillä on vaikeuksia ennustaa tulevan kauden aikatauluja. Lentoyhtiöt arvioivat jatkuvasti liikennesuunnitelmia ja reagoivat matkustus- tai lentorajoituksiin liittyviin ennakoimattomiin muutoksiin ja vaikeasti ennustettavaan matkustajien kysyntään.